Амма б1о 1амор кхиамца д1адоьдуш дара. Нохчашна ч1ог1а хазахетара говрлелоран урокаш. Оьрсийн мотт а 1амабора. Ха деш болчара хаам бира Г1излара йолчу аг1орара бог1уш дошлой бу аьлла. Иштта хила а хиллера. Лаьтта бухара казематаш йолчу а баьхкина, нохчийн, г1умкин, суьйлин меттанашкахь маьттаза хабарш дийца х1иттира уьш. Амма нохчашна ч1ог1а буьйр дина вахана вара Исмайлин Дуда. Х1уъа а дай гучу цадовлуш х1ума дар т1едиллинера цо. Г1излара г1опехь х1илла долуш разведка яра оьрсийн. Кийрахь дог дерг шайх летар волуш, питане къамел дора цара даиман. Нохчий сиха буй хууш, церан дог-ц1ена хиларх, х1илла дацарх пайда оьцура. И бахьанехь дукха зенаш хуьлура пошта яхьа к1ело ян г1ертачу нохчашна. Г1изларарчу эскаран талламан тобана юкъабог1уш массо къомах нах бара, ахчанах шайн да а вухкур волуш, цхьа а сийлахь х1ума доцуш адамаш дара уьш. Кхин цхьаъ а дара: нохчий, г1алг1азакхи цхьаьна бехачу станицашкара берашна ч1ег1ардигана санна хаьара нохчийн мотт.